CELEX: 32015D1522
Language: sk
Date: 2015-09-14 00:00:00
Title: Rozhodnutie Rady (EÚ) 2015/1522 zo 14. septembra 2015, ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Moldavskej republiky k revidovanej Dohode o vládnom obstarávaní

15.9.2015   
            
            
               SK
            
            
               Úradný vestník Európskej únie
            
            
               L 239/144
            
         ROZHODNUTIE RADY (EÚ) 2015/1522
   zo 14. septembra 2015,
   ktorým sa stanovuje pozícia, ktorá sa má zaujať v mene Európskej únie vo Výbore pre vládne obstarávanie k pristúpeniu Moldavskej republiky k revidovanej Dohode o vládnom obstarávaní
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:
   
               (1)
            
            
               Dňa 7. januára 2002 Moldavská republika predložila žiadosť o pristúpenie k revidovanej Dohode o vládnom obstarávaní (ďalej len „revidovaná GPA“).
            
         
               (2)
            
            
               Záväzky Moldavskej republiky týkajúce sa rozsahu pôsobnosti sú stanovené v jej konečnej ponuke, ktorá bola zmluvným stranám revidovanej GPA predložená 27. mája 2015.
            
         
               (3)
            
            
               Konečná ponuka Moldavskej republiky počíta s rozsiahlou pôsobnosťou vzťahujúcou sa na subjekty ústrednej štátnej správy, subjekty štátnej správy na nižšej úrovni a ostatné subjekty pôsobiace v odvetví verejnoprospešných služieb, tovaru, stavebných služieb a ostatných služieb. Preto je uspokojivá a prijateľná. Podmienky pristúpenia Moldavskej republiky, ako sú uvedené v prílohe k tomuto rozhodnutiu, sa zohľadnia v rozhodnutí prijatom Výborom pre vládne obstarávanie (ďalej len „výbor GPA“) v súvislosti s pristúpením Moldavskej republiky.
            
         
               (4)
            
            
               Očakáva sa, že pristúpenie Moldavskej republiky k revidovanej GPA pozitívne prispeje k ďalšiemu medzinárodnému otváraniu sa trhov verejného obstarávania.
            
         
               (5)
            
            
               V článku XXII ods. 2 revidovanej GPA sa stanovuje, že ktorýkoľvek člen WTO môže pristúpiť k revidovanej GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí výboru GPA.
            
         
               (6)
            
            
               Preto je potrebné stanoviť pozíciu, ktorá sa má zaujať v mene Únie vo výbore GPA v súvislosti s pristúpením Moldavskej republiky,
            
         PRIJALA TOTO ROZHODNUTIE:
   Článok 1
   Pozícia, ktorá sa má zaujať v mene Únie vo Výbore pre vládne obstarávanie, je schváliť pristúpenie Moldavskej republiky k revidovanej dohode o vládnom obstarávaní s výhradou osobitných podmienok pristúpenia stanovených v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 14. septembra 2015
      
         
            Za Radu
         
         
            predseda
         
         J. ASSELBORN
      
   
   
      PRÍLOHA
      
         PODMIENKY PRISTÚPENIA MOLDAVSKEJ REPUBLIKY K REVIDOVANEJ DOHODE O VLÁDNOM OBSTARÁVANÍ
          (1)
         STANOVENÉ EÚ
      
      Po pristúpení Moldavskej republiky k Dohode o vládnom obstarávaní bude oddiel 2 bod 2 („Verejní obstarávatelia ústrednej štátnej správy členských štátov EÚ“) prílohy 1 k dodatku I Európskej únie znieť takto:
      
         
                     „2.
                  
                  
                     Pre tovar, služby, dodávateľov a poskytovateľov služieb z Izraela, Čiernej Hory a Moldavskej republiky obstarávanie týmito verejnými obstarávateľmi ústrednej štátnej správy.“.
                  
               
      
         (1)  Číslovanie zoznamov záväzkov zmluvných strán revidovanej GPA bolo sekretariátom WTO zmenené so súhlasom zmluvných strán revidovanej GPA. Číslovanie použité v tejto prílohe zodpovedá číslovaniu obsiahnutému v poslednom overenom znení zoznamov záväzkov zmluvných strán revidovanej GPA, ktoré boli zo strany WTO oficiálne oznámené zmluvným stranám revidovanej GPA a sú na webe dostupné na http://www.wto.org/english/tratop_e/gproc_e/gp_app_agree_e.htm#revisedGPA. Číslovanie zoznamov záväzkov zmluvných strán revidovanej GPA v znení uverejnenom v Ú. v. EÚ L 68, 7.3.2014, s. 2 je obsolentné.